Okresná prokuratúra Bratislava II 
Kvetná 13, 820 05 Bratislava 25

Sp. zn. : 1 Pv 1658/06/1102	Bratislava II, 28.5.2012
EEČ : 2-9-45-2012

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2  Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Bratislava II
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
- 27.11.2007 v čase o 21.00 hodine v Bratislave XXXXX policajnej hliadke vydal 5 ks papierových skladačiek, ktoré podľa odbornej expertízy Kriminalistického a expertízneho ústavu PZ v Bratislave obsahovali heroín s prímesou kofeínu a paracetamolu o hmotnosti 315 mg s priemernou koncentráciou účinnej látky diacetylmorfínu 5,9% hmotnostných (19mg čistej látky), uvedené množstvo drogy zodpovedalo 5 jednorazovým dávkam drogy s nízkym obsahom účinnej látky, účinná látka diacetylmorfín je v zmysle zákona číslo 139/1998 Z. z. o omamných látkach, psychotropných látkach a prípravkoch v znení neskorších predpisov zaradený do I. skupiny omamných látok,

lebo je trestné stíhanie neprípustné podľa § 9 odsek 1 písmeno d
Odôvodnenie:
Vyšetrovateľ PZ Okresného riaditeľstva Policajného zboru v Bratislave XXXXX, vtedajšieho Úradu justičnej a kriminálnej polície uznesením pod číslom konania XXXXX z 28.11.2006 podľa § 199 odsek 1 Trestného poriadku začal trestné stíhanie a následne uznesením zo dňa  27.07.2007 postupom podľa § 206 odsek 1 Trestného poriadku vzniesol obvinenie XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 odsek 2 Trestného zákona na skutkovom základe uvedenom v predmetnom rozhodnutí.
Uznesením prokurátora Okresnej prokuratúry XXXXX II  pod spisovou značkou 1 Pv 1658/06-11 zo dňa 19.11.2007, právoplatným dňa 25.01.2008, bolo po skončení skráteného vyšetrovania trestné stíhanie obvineného XXXXX podľa § 216 odsek 1 Trestného poriadku podmienečne zastavené. Po uplynutí skúšobnej doby podmienečného zastavenia trestného stíhania obvineného XXXXX bolo uznesením prokurátora Okresnej prokuratúry XXXXX II zo dňa  04.04.2012 pod spisovou značkou 1 Pv 1658/06-23 podľa § 217 odsek 1 Trestného poriadku rozhodnuté o pokračovaní v trestnom stíhaní obvineného, pričom pri doručovaní predmetného uznesenia obvinenému bolo zistené, že obvinený dňa 22.02.2012 zomrel.
Na základe uvedeného bol spisový materiál doplnený o úmrtný list znejúci na meno XXXXX, narodený XXXXX v Bratislave, ktorý bol vydaný 25.04.212 Matričným úradom mesta Trnava.
	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.
	Podľa § 9 odsek 1 písmeno d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

            S poukazom na uvedené skutočnosti som rozhodol tak, ako je uvedené vo výroku tohto uznesenia.      
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Svetozár Chabada
prokurátor